Det var noget at et særsyn, der fik 43-årige Rikke til at kontakte politiet tirsdag aften.

Den mystiske sag

Politiet skriver i deres døgnrapport fra tirsdag den 9. oktober om et mystisk tilfælde af udbudne gæster.

Nogen havde været inde i en 43-årig kvindes hjem på Henriks Allé i Kalundborg.

De ukendte gerningsmænd var gået ind ad den ulåste dør og havde opstillet en bamsemiddag med suppeskåle omkring spisebordet.

Pressen var ikke sen til at opfange sagen og i løbet af onsdag skrev tv2east.dk en artikel om den mystiske sag.

Det nåede stalker-lignende tilstande, da det fremgik, at kvinden havde spurgt både familie og naboer, der intet kendte til sagen.

Vennerne var på spil

ekstrabladet.dk ringede derfor til 43-årige Rikke, som i melletiden havde løst gåden.

- Det er mine to venner Peter og Anja, der har været på spil. Vi har været gode venner i mere end 20 år, fortæller Rikke med et grin.

Vennerne var kommet forbi til en kop kaffe og blev ærgerlige over, at hun ikke var hjemme.

Derefter besluttede de sig for at spille Rikke et lille pus, så de i det mindste kunne få et grin ud af det forgæves besøg.

Rikke blev imidlertid ret bange for synet af bamser omkring middagsbordet, da hun kom hjem efter at have været væk fra huset om aftenen og ringede derfor til politiet.

- Jeg har sagt til Peter, at han bare kan komme i sving med oprydningen, siger Rikke, der er på arbejde, da ekstrabladet.dk snakker med hende.

På grund af den lille forskrækkelse har Rikke ikke været hjemme siden i går, men hun griner meget af situationen.

Hun kunne dog godt tænke sig at tage en smule hævn over sine to gode venner.

Tid til gengæld

ekstrabladet.dk indvilliger i at hjælpe med til gengæld for billeder af bamse-opstillingen.

Så vi ringede til Rikkes to venner, Anja og Peter, og stillede skarpe spørgsmål om 'indbruddet'.

Konfrontationen med ekstrabladet.dk fik så de to til at svede, og som alle 'gode kriminelle' nægtede de selvfølgelig alt.

Redaktionen modtog kort efter følgende besked fra Rikke:

- Anja havde syntes, det var årets griner - og nu kan jeg sige det samme med jeres hjælp. Man skulle jo gerne kunne tage lidt pis på hinanden efter 20 år, skriver hun.

Rikke fortæller også, at hun har ringet til politiet og forklaret sammenhængen, så vennerne er ikke længere er efterlyste forbrydere.